[bookmark: _GoBack]PREDKLADACIA SPRÁVA
 

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 32 Legislatívnych pravidiel vlády Slovenskej republiky Ministerstvo spravodlivosti Slovenskej republiky (ďalej len ,,ministerstvo spravodlivosti“) predkladá 
na rokovanie Legislatívnej rady vlády Slovenskej republiky návrh poslancov Národnej rady Slovenskej republiky Pauly Puškárovej, Ľubice Laššákovej, Aleny Novákovej, Jozefa Cecha a Zdenky Mačicovej na vydanie zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov (tlač 1252) (ďalej len ,,poslanecký návrh“).

Ministerstvo spravodlivosti k poslaneckému návrhu uvádza nasledovné:

Všeobecne

Cieľom predloženia poslaneckého návrhu zákona je v zmysle dôvodovej správy reagovať na ekonomický vývoj a rast reálnych životných nákladov, pričom sa navrhuje zvýšiť minimálne výživné z aktuálnej výšky 30 % zo životného minima na nezaopatrené dieťa na 100 % sumy životného minima na nezaopatrené dieťa. Poslanecký návrh má za cieľ posilniť ekonomickú ochranu maloletých detí, zvýšiť zodpovednosť rodičov za výživu detí a reflektuje na čl. 27 Dohovoru, podľa ktorého majú rodičia primárnu zodpovednosť za zabezpečenie životnej úrovne potrebnej pre vývin dieťaťa.

Medzirezortné pripomienkové konanie 

Poslanecký návrh zákona bol predmetom medzirezortného pripomienkového konania.

K materiálu boli uplatnené zásadné pripomienky.

Ministerstvo financií Slovenskej republiky si uplatnilo nasledovnú zásadnú pripomienku k celému materiálu:
„Navrhuje sa zvýšiť minimálne výživné z aktuálnej výšky 30 % sumy životného minima na nezaopatrené dieťa na 50 % sumy životného minima na nezaopatrené dieťa. V tejto súvislosti žiadame v súlade s § 33 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v predkladacej správe kvantifikovať uvedený vplyv na rozpočet verejnej správy, a to nielen na bežný rok, ale aj na tri nasledujúce rozpočtové roky.“

Konferencia biskupov Slovenska si uplatnila nasledovnú zásadnú pripomienku k celému materiálu:
 „Návrh zákona, ktorým sa mení a dopĺňa zákon č. 36/2005 Z. z. o rodine a o zmene a doplnení niektorých zákonov v znení neskorších predpisov navrhujeme vypustiť a stiahnuť z legislatívneho procesu.
Odôvodnenie: Stotožňujeme sa so snahou zabezpečiť, aby výživné predstavovalo reálny príspevok rodiča na jeho výživu a nemalo len symbolický charakter. Zvýšenie minimálneho výživného podľa navrhovanej úpravy na 100% životného minima na nezaopatrené dieťa však môže ohroziť nízkopríjmové rodiny, zvýšiť negatívny sociálny dopad na povinného rodiča (spadnutie príjmu pod hranicu chudoby, zadlžovanie, vznik exekúcií, riziko trestného konania pre neplnenie vyživovacej povinnosti), v neposlednom rade bude mať aj negatívny dopad na štátny rozpočet.“

Komisárka pre osoby so zdravotným postihnutím si uplatnila nasledovnú zásadnú pripomienku:
„Žiadam návrh v tejto podobe prehodnotiť a doplniť o ochranný mechanizmus, ktorý umožní súdom v odôvodnených prípadoch individuálne posúdiť finančné možnosti rodiča so zdravotným postihnutím. Zároveň žiadam o doplnenie analýzy sociálnych vplyvov s osobitným zreteľom na nízkopríjmové rodiny a rodičov odkázaných na sociálne a kompenzačné dávky.
Odôvodnenie:
Uvedomujem si a plne podporujem legitímny zámer predkladateľa posilniť ekonomickú stabilitu detí a zabezpečiť ich krytie potrieb v čase rastúcich životných nákladov. Súčasne je však potrebné poukázať na špecifickú situáciu rodičov s vážnym zdravotným postihnutím, na ktorých môže mať takéto plošné opatrenie neprimerane tvrdý dopad. Minimálne výživné je pevne stanovená hranica, pri ktorej súd neskúma reálnu finančnú situáciu povinného rodiča. Skokové zvýšenie tejto sumy na 100 % životného minima však môže pre rodičov so ZP, ktorí sú dlhodobo mimo trhu práce a ich jediným príjmom je dávka v hmotnej núdzi, ktorá nedosahuje ani sumu životného minima, minimálny invalidný dôchodok či príspevok na opatrovanie, predstavovať neriešiteľnú finančnú záťaž. Títo rodičia často sami nedosahujú príjem na úrovni životného minima, objektívne nemajú možnosť situáciu zmeniť, a ich finančné prostriedky sú prioritne určené na kompenzáciu dôsledkov zdravotného stavu. Navrhovaná úprava tak vytvára riziko, že rodičia so ZP budú vystavení exekučným konaniam a prepadu do materiálnej núdze nie z dôvodu neochoty plniť si povinnosti, ale pre objektívnu ekonomickú nemožnosť tak urobiť. To by mohlo viesť k nežiaducej tenzii medzi právami dieťaťa a právom rodiča so ZP na dôstojný život a ochranu rodinného života podľa Dohovoru OSN o právach osôb so zdravotným postihnutím (CRPD).
Hlavné odporúčania komisárky na úpravu:
• Zavedenie individuálneho posúdenia: Navrhujem, aby zákon umožnil súdu určiť výživné pod hranicou 100 % životného minima, ak sa preukáže, že povinný rodič má pre ťažké zdravotné postihnutie sám príjem pod touto hranicou a nemá objektívnu možnosť si ho zvýšiť.
• Doplnenie analýzy dopadov: Keďže predložený materiál neobsahuje vyhodnotenie dopadov na občanov so ZP, žiadam o dodatočné posúdenie sociálnych vplyvov tejto zmeny.
• Súčinnosť s náhradným výživným: Prípadný výpadok v príjme dieťaťa, spôsobený objektívnou chudobou rodiča so ZP, by mal flexibilnejšie kompenzovať štát prostredníctvom inštitútu náhradného výživného tak, aby zároveň nebola ohrozená ani jedna zo zraniteľných strán.
Verím, že cieľom legislatívy má byť spravodlivé vyváženie oboch chránených záujmov – ako najlepšieho záujmu dieťaťa, tak aj práva na dôstojnú existenciu rodiča so zdravotným postihnutím.“

Generálna prokuratúra Slovenskej republiky si uplatnila k celému materiálu obyčajnú pripomienku, v ktorej vyjadrila súhlas s cieľom navrhovanej zmeny, ktorú z vecného a právneho hľadiska považuje za legitímny a racionálny, ale čo sa týka spôsobu dosiahnutia tohto cieľa, stotožnila sa so stanoviskom Ministerstva spravodlivosti Slovenskej republiky k predloženému návrhu zákona.

Úrad vlády Slovenskej republiky si uplatnil obyčajnú pripomienku, v ktorej požadoval v § 62 ods. 3 nahradiť číslo „30“ číslom „50“ a vyjadril súhlas so stanoviskom Ministerstva spravodlivosti.

Ministerstvo obrany Slovenskej republiky si uplatnilo k článku I jednu obyčajnú legislatívno-technickú pripomienku a navrhlo v úvodnej vete článku I návrhu zákona za slová „zákona č. 408/2022 Z. z.“ vložiť čiarku a vypustiť spojku „a“, a za slová „zákona č. 157/2025 Z. z.“ navrhujeme vložiť slová „ a zákona č. 70/2026 Z. z.“.

Ministerstvo práce, sociálnych vecí a rodiny Slovenskej republiky si uplatnilo k predkladacej správe jednu obyčajnú pripomienku, ktorá bola zapracovaná do stanoviska.

Verejnosť si uplatnila pripomienky k čl. I a k dôvodovej správe, v ktorých navrhuje prepracovanie inštitútu minimálneho výživného, ktoré je podľa jej názoru obsolentným konceptom, a súčasne primerane upraviť dôvodovú správu. V odôvodnení pripomienok verejnosť poukázala na to, že návrh je v rozpore s princípom proporcionality a individuálneho posudzovania vyžadovaného medzinárodným právom a nesie riziko kontraproduktívnych sociálnych dopadov. Uviedla, že takáto právna úprava môže viesť k nárastu nevymožiteľných dlhov, k zvýšeniu počtu exekúcií, k nárastu trestných konaní pre zanedbanie povinnej výživy, k zvýšeniu výdavkov štátu na náhradné výživné a k ďalšiemu sociálnemu prepadu nízkopríjmových rodičov a ich rodín. Navrhuje minimálne výživné úplne odstrániť alebo znížiť na 20 % zo sumy životného minima na nezaopatrené neplnoleté dieťa. Zvýšenie tzv. minimálneho výživného na 100 % zo životného minima je podľa verejnosti neprimerané vzhľadom na to, že štát nedokáže garantovať ani minimálne príjmy rodičov vo výkone trestu, väzbe alebo v núdzi. Už súčasný systém podľa nej vytvára exekučnú, trestnú a suicidiálnu špirálu a likviduje ekonomicky slabších rodičov, čo v konečnom dôsledku neprospieva ani deťom.

Stanovisko

Ministerstvo zaujíma k poslaneckému návrhu nasledovné stanovisko:

Právna úprava zakotvujúca minimálne výživné v rodinnoprávnych vzťahoch smeruje k tomu, aby povinná osoba (predovšetkým rodičia) musela vždy zabezpečiť výživu dieťaťa (odôvodnené potreby) v zákonnom minimálnom rozsahu, a to aj na úkor svojho minima, avšak pri určení rozsahu vyživovacej povinnosti sú samozrejme naďalej právne relevantné aj ďalšie kritériá, ktoré musia byť náležite zohľadnené, a súd teda pri určení výživného nemá zostávať v striktných hraniciach, čo by bolo v rozpore so záujmami maloletého dieťaťa, ale má zohľadniť všetky relevantné skutočnosti pri určení rozsahu vyživovacej povinnosti povinného rodiča. V súvislosti so zjednotením aplikačnej praxe súdov bola vytvorená Metodika pre výpočet výživného rodičov k deťom, ktorej cieľom je stanoviť objektívne kritériá založené na relevantných ukazovateľoch a vytvoriť základ pre transparentný výpočet výšky výživného a zabezpečiť tak maximálnu možnú mieru oprávnenosti výpočtu a rovnakým prístupom určiť optimálne výživné pre dieťa. V tejto súvislosti je nutné podotknúť, že vyživovacia povinnosť rodičov musí byť reálne splniteľná                            s ohľadom na objektívne možnosti povinného rodiča, pričom súčasne musí zabezpečovať primeranú mieru ochrany oprávneného dieťaťa. Tento princíp vyplýva aj z ustálenej judikatúry vnútroštátnych súdov, ako aj z medzinárodných záväzkov Slovenskej republiky.

Ministerstvo spravodlivosti sa stotožňuje so snahou predkladateľov reagovať na ekonomický vývoj a rast životných nákladov zvýšením minimálneho výživného, ktoré je aktuálne vo výške 30 % zo životného minima na nezaopatrené dieťa a dotýka sa najmä nízkopríjmových skupín obyvateľstva a skupín obyvateľstva dotknutých chudobou. Avšak upozorňujeme na to, že navýšenie na 100 % sumy životného minima na nezaopatrené dieťa môže objektívne spôsobiť nevykonateľnosť právnej úpravy v určitých prípadoch, a sekundárne môže mať negatívne dopady nielen sociálne, ale môže mať aj sekundárny negatívny dopad na štátny rozpočet. 

Navrhovaná výška minimálneho výživného 100 % zo sumy životného minima na nezaopatrené neplnoleté dieťa alebo na nezaopatrené dieťa môže viesť k nasledovným negatívnym dopadom:
· neprimerané zvyšovanie negatívnych sociálnych dopadov na povinného rodiča v podobe znižovania príjmov pod hranicu chudoby najmä vo vzťahu k nízkopríjmovým skupinám obyvateľstva a skupinám obyvateľstva dotknutých chudobou, 
· vzniká zvýšené riziko zadlžovania a vzniku exekúcií, čo v konečnom dôsledku znižuje reálnu vymožiteľnosť výživného, vrátane oddlžovacích konaní, 
· možné navýšenie trestných konaní (a odsúdení) pre neplnenie vyživovacej povinnosti,
· prípadné možné navýšenie dopadov na štátny rozpočet v súvislosti so zvýšeným počtom nárokov na štátnu sociálnu dávku (náhradné výživné). 
Z uvedených dôvodov sa ako vyváženejšie riešenie (vzhľadom na aktuálnu sociálnu a ekonomickú situáciu) javí miernejšie zvýšenie minimálnej hranice výšky výživného na úrovni približne 50 % zo sumy životného minima na nezaopatrené neplnoleté dieťa alebo na nezaopatrené dieťa, ktorá reflektuje sociálnu realitu nízkopríjmových domácností a domácností dotknutých chudobou, zabezpečuje základnú ochranu dieťaťa a zároveň zvyšuje pravdepodobnosť reálneho plnenia vyživovacej povinnosti. 

V tejto súvislosti si dovoľujeme poukázať aj na návrh rekodifikačnej komisie, ktorá pri príprave nového Občianskeho zákonníka pôvodne uvažovala o navýšení sumy minimálneho výživného práve v rozsahu 50 % sumy životného minima na nezaopatrené neplnoleté dieťa alebo na nezaopatrené dieťa.

Ministerstvo spravodlivosti z vyššie uvedených dôvodov ako aj s prihliadnutím na viaceré pripomienky uplatnené v rámci medzirezortného pripomienkového konania, kedy tieto smerovali k podobnému záveru, uplatňuje nasledujúcu zásadnú pripomienku k poslaneckému návrhu:

K Čl. I bodu 1
Vo väzbe na vyššie uvedenú argumentáciu požadujeme novelizačný bod 1 nahradiť nasledovným novelizačným bodom (bez číslovania):
„V § 62 ods. 3 sa číslo „30“ nahrádza číslom „50“.
 
Súčasne uplatňujeme nasledujúcu legislatívno-technickú pripomienku:
Odporúčame v úvodnej vete za slovami „408/2022 Z. z.“ vložiť čiarku a vypustiť slovo „a“, a na konci pripojiť tieto slová: „a zákona č. 70/2026 Z. z.“. 

Ministerstvo práce, sociálnych vecí a rodiny Slovenskej republiky upozorňuje, že navrhovaná zmena výšky minimálneho výživného bude mať negatívny vplyv na rozpočet kapitoly Ministerstva práce, sociálnych vecí a rodiny Slovenskej republiky, pričom predpokladané finančné dopady sa odhadujú na 15 851 130 eur v roku 2027, 11 726 265 eur v roku 2028 a 12 058 466 eur v roku 2029. Uvedené finančné prostriedky nie sú zabezpečené v rozpočte kapitoly Ministerstva práce, sociálnych vecí a rodiny Slovenskej republiky.



Záver

S prihliadnutím na vyššie uvedené ministerstvo spravodlivosti odporúča vláde Slovenskej republiky schváliť stanovisko k poslaneckému návrhu s vyššie uvedenými pripomienkami, ktorých riešenie je v pôsobnosti predkladateľa.

